27/02/12
Zornade Furlane dai Dirits: il comunicât dal Comitât 482
1 commento:
- Comitât 482 ha detto...
-
27 di Fevrâr: Zornade Furlane dai Dirits
A son passâts 501 agns di cuant che – si jere ai 27 di Fevrâr dal 1511 – a Udin si à impiade la faliscje de plui grande rivolte popolâr de storie dal Friûl. Tes campagnis de nestre tiere, il riviel al è stât puartât indenant intal non dal rispiet des “leçs antighis”, o sei dai dirits di autoguvier rivendicâts des comunitâts rurâls furlanis. Par cheste reson il Comitât 482 al à decidût di sielzi cheste date par celebrâ la Zornade Furlane dai Dirits e, adun cun altris realtâts furlanis, al va dilunc a ricuardâle.
Il Comitât 482 al è nassût cun chê di difindi i dirits linguistics e nazionâi des comunitâts che a formin il Friûl. Magari cussì no, o sin inmò lontans dal rivâ a viodiju garantîts e, in cierts câs, fintremai ricognossûts. Cheste zornade, duncje, e je un ocasion par tornâ a rivendicâju cun fuarce. Cundut che intal ultin an si à viodût cualchi piçul pas indenant de bande de Regjon intal meti in vore lis leçs di tutele par furlan, sloven e todesc, la situazion no je par nuie biele. Dome par restâ intal cjamp dai dirits di fonde si pues dî che: la maiorance dai fruts no à la pussibilitât di studiâ la e inte sô lenghe proprie; inte plui part des aministrazions publichis i servizis a restin dome par talian; la radiotelevision publiche no rispiete la pluralitât linguistiche che lis leçs talianis e internazionâls i domandin.
Al è tai moments di crisi che si capìs miôr cuale che e je la direzion che si vûl cjapâ e il cuadri che o vin sot dai voi al somee avonde clâr. Di une bande si tain lis risorsis par garantî i dirits – il tai decidût dal guvier Monti pai fonts de leç su lis minorancis al è il piês mai viodût, ma il discors si pues slargjâ a cetancj altris dirits di fonde – e di chê altre si va dilunc a bati su progjets multimilionaris che a van cuintri dai interès des comunitâts locâls, motivantju cun promessis di svilup che ae prove dai fats no àn mani. Juste par restâ in Friûl, baste pensâ a chês “grandis” oparis – dal TAV ae autostrade Cimpel-Glemone, dai eletrodots aeris al dopleament de centrâl di Somplât – che no fasin dal sigûr i interès dai furlans, ma che a laran a pescjâ tes lôr sachetis e a metaran ipotechis pesantis su la lôr tiere.
Magari cussì no, e je une storie che o vin za viodût, ma no je sante scugne. Si à di savoltâ cheste logjiche di sotanance ai interès di pôcs e di centralizazion, par svicinâ plui che si pues lis decisions ae int. Intal Stât, compagn che in Regjon. Puartâ i centris decisionâi dongje dai citadins nol è dome un at di democrazie, ma al jude a evitâ straçariis. Al è par chel che la Regjon e à di fâsi dâ dal Stât plui competencis e plui risorsis (sot forme di aument des compartecipazions), a tacâ di chês su scuele e “minorancis”. Al è par chel che la Regjon e à di trasferî plui competencis e plui risorsis ai Comuns. Contrari di ce che cualchidun al volarès fâ crodi, incressi i nivei di autoguvier locâl al devente simpri di plui une necessitât se no volìn riscjâ di fâsi scjafoiâ. O vin il dirit e il dovê, come popul, di decidi dal nestri avignî. Sarìno bogns di fâlu? Sarìno in stât di fâ sù un Friûl che al puedi deventâ pardabon patrie di dirits par dutis e par ducj? E je une sfide di fâ tremâ lis venis, ma e je chê che plui di dutis e merete di jessi frontade.
Il puartevôs dal Comitât 482
Carli Pup
- 27/02/12, 00:54
unk fur_Latn ita_Latn ita_Latn unk fur_Latn fur_Latn fur_Latn fur_Latn fur_Latn fur_Latn fur_Latn unk